Szájkosárhoz szoktatás – Kutyaközpont
Megint csak a személyes tapasztalatom, hogy ha nagytestű őrző-védő típusú kutyám van, még akkor is használom a kosarat emberektől zsúfolt helyen, ha teljesen megbízok benne és békésre neveltem. Nagyobb a biztonságérzetük a nem kutyás embertársainknak, már csak látványától is. Persze halkan jegyzem meg, de erről nem kell mindenkinek tudnia, hogy van az őrző-védő munkának olyan része, amikor szájkosárban hárítja el a támadást az erre képzett kutya.
Szájkosárból több félét vásárolhatsz a kereskedelemben. Ezek fémből, bőrből, műanyagból készülhetnek. Vásárlás folyamán ügyelned kell, hogy megfelelő méretet vegyél kutyádnak. Szájkosár viselése során az ebnek méretétől függően legalább 2-5 centiméterre ki kell tudnia nyitni a száját, mivel a nyári melegben a száján fogja leadni testhőjét. Nem megfelelő a szájkosár mérete, ha a szája sorosan záródik.
A szájkosár viselése az ebnek a kezdetekben nem túl kellemes, mivel korlátozza képességeiben, szabadságában. Ezért ezt a negatívumot ellensúlyoznod szükséges valamilyen kellemes élménnyel. A gyakorlás, hozzászoktatást célszerű felnőtt, valamelyest már képzett, fegyelmezett kutyával elkezdeni. Jól használható módszer, ha a kutyádban már rögzült a közös séták pozitív élménye, indulás előtt felhelyezed a kosarat, majd rövid idő elteltével megszabadítod tőle. A kosár viselésének az időtartalma akár pár másodperc is lehet a kezdetekben. Majd a későbbiekben a szájkosár viselésének az idejét növelheted. A kutyád előbb utóbb már szinte várni fogja a szájkosár feltételének procedúráját, hogy aztán elindulhasson a közös séta.
Ugyanígy kihasználhatod a napi etetéseket is erre a célra. Szájkosár fel, szájkosár le, táplálkozás.